ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την αδειοδότηση δικτύων και υπηρεσιών ηλεκτρονικών επικοινωνιών

1. Ιστορικο

Τον Ιούλιο 2000 η Επιτροπή υπέβαλε την πρόταση για οδηγία του Ευρωπαϊκού Κοινοβουλίου και του Συμβουλίου για την αδειοδότηση δικτύων και υπηρεσιών ηλεκτρονικών επικοινωνιών (COM(2000)386 - C5-0440/2000 - 2000/0188 (COD)) προς έγκριση με τη διαδικασία συναπόφασης που αναφέρεται στο άρθρο 251 της συνθήκης περί ιδρύσεως της Ευρωπαϊκής Κοινότητας [1].

[1] ΕΕ C 365, 19.12.2000, σ. 198.

Η Οικονομική και Κοινωνική Επιτροπή εξέδωσε τη γνωμοδότησή της την 24η Ιανουαρίου 2001 [2].

[2] ΕΕ C 123, 25.4.2001, σ. 55.

Η Επιτροπή των Περιφερειών πληροφόρησε το Συμβούλιο και το Ευρωπαϊκό Κοινοβούλιο, με επιστολή της 16ης Φεβρουαρίου 2001, ότι δεν θα εξέδιδε σχετική γνώμη.

Την 1η Μαρτίου 2001, το Ευρωπαϊκό Κοινοβούλιο ενέκρινε σειρά τροπολογιών σε πρώτη ανάγνωση [3].

[3] ΕΕ C ..., ..., σ. ...

Την 4 Ιουλίου 2001, η Επιτροπή ενέκρινε την τροποποιημένη πρότασή της, ενσωματώνοντας συνολικά, εν μέρει ή κατ'αρχήν, τις τροπολογίες που ψήφισε το Ευρωπαϊκό Κοινοβούλιο σε πρώτη ανάγνωση, σύμφωνα με το άρθρο 250 της συνθήκης ΕΚ [4].

[4] ΕΕ C ..., ..., σ. ...

Σύμφωνα με το άρθρο 251 της συνθήκης ΕΚ, το Συμβούλιο εξέδωσε την κοινή θέση του σχετικά με την εν λόγω πρόταση για οδηγία την 17 Σεπτεμβρίου 2001 [5].

[5] ΕΕ C ..., ..., σ. ...

Η παρούσα ανακοίνωση περιλαμβάνει τη γνωμοδότηση της Επιτροπής σχετικά με την κοινή θέση του Συμβουλίου, δυνάμει του άρθρου 251 παράγραφος 2 τρίτη περίπτωση της συνθήκης ΕΚ.

2. Στοχος της προτασης της Επιτροπης

Στόχος της προτεινόμενης οδηγίας είναι η απλοποίηση και η εναρμόνιση των υπαρχόντων εθνικών συστημάτων για αδειοδότηση δικτύων και υπηρεσιών ηλεκτρονικών επικοινωνιών. Το προτεινόμενο γενικό σύστημα αδειοδότησης θα ισχύει για όλες τις υπηρεσίες και τα δίκτυα αυτού του είδους, ανεξάρτητα από τα τεχνολογικά τους χαρακτηριστικά, και θα ελαχιστοποιήσει τα διαδικαστικά εμπόδια σχετικά με την εισαγωγή στην αγορά.

3. Σχολιασμος της κοινης θεσης του συμβουλιου

3.1. Περίληψη της θέσης της Επιτροπής

Η Επιτροπή δύναται να υποστηρίξει την κοινή θέση του Συμβουλίου. Αρκετές τροπολογίες του Κοινοβουλίου λήφθηκαν υπόψη στην κοινή θέση, εν μέρει ή κατ' αρχήν, και πολλές από τις αλλαγές που εισήχθησαν ενισχύουν ή διευκρινίζουν την αρχική πρόταση της Επιτροπής. Η κοινή θέση του Συμβουλίου περιλαμβάνει, επίσης, τμήματα ορισμένων τροπολογιών του Ευρωπαϊκού Κοινοβουλίου, τις οποίες η Επιτροπή δεν μπόρεσε να αποδεχτεί στην τροποποιημένη πρότασή της.

3.2. Τροπολογίες που ενέκρινε το Ευρωπαϊκό Κοινοβούλιο σε πρώτη ανάγνωση

3.2.1. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο ενέκρινε σε πρώτη ανάγνωση 23 τροπολογίες στην αρχική πρόταση της Επιτροπής.

Συνεπεία της γνώμης του Ευρωπαϊκού Κοινοβουλίου, η Επιτροπή εισήγαγε διάφορες ουσιαστικές τροποποιήσεις στην τροποποιημένη πρότασή της.

Στην τροποποιημένη πρότασή της η Επιτροπή ενσωμάτωσε 17 τροπολογίες του Ευρωπαϊκού Κοινοβουλίου εξ ολοκλήρου, εν μέρει ή κατ' αρχήν: 1, 2, 3, 5, 8, 11, 12, 13, 14, 18, 21, 23, 24, 25, 26, 27, 28.

3.2.2. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και συμπεριλήφθηκαν στην κοινή θέση

Το Συμβούλιο διατήρησε στην κοινή του θέση τις ακόλουθες τροπολογίες, οι οποίες έγιναν δεκτές από την Επιτροπή εξ ολοκλήρου, εν μέρει ή κατ' αρχήν: 1, 2, 3, 5, 12, 13, το πρώτο και δεύτερο μέρος της 14, 18, 25, 26, το δεύτερο μέρος της 27.

Ορισμένες από τις τροπολογίες που έγιναν δεκτές προσαρμόστηκαν ελάχιστα ή μερικώς, ενώ άλλες τροπολογίες άλλαξαν σημαντικά. ωστόσο, διατηρήθηκε ο βασικός στόχος των αναθεωρήσεων του Ευρωπαϊκού Κοινοβουλίου.

3.2.3. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή, αλλά δε συμπεριλήφθηκαν στην κοινή θέση

Οι ακόλουθες τροπολογίες έγιναν δεκτές εξ ολοκλήρου, εν μέρει ή κατ' αρχήν από την Επιτροπή στην τροποποιημένη πρότασή της, αλλά δε συμπεριλήφθηκαν στην κοινή θέση του Συμβουλίου: το δεύτερο μέρος της 8, το δεύτερο μέρος της 11, το τρίτο και τέταρτο μέρος της 21, οι 23, 24 και 28.

Τροπολογία 8 (πάγωμα των τελών)

Το Συμβούλιο δεν δέχτηκε να συμπεριλάβει δήλωση που να βεβαιώνει ότι στο μέλλον δεν θα εισαχθούν φόροι εκεί που δεν υπάρχουν επί του παρόντος. Παρότι η Επιτροπή στήριξε την τροπολογία του Κοινοβουλίου, κατανοεί το δισταγμό των κρατών μελών για τέτοια δέσμευση σε τομέα όπου οι αρμοδιότητες έχουν αποκεντρωθεί προς περιφερειακές και τοπικές υπηρεσίες της κυβέρνησης.

Τροπολογία 11 (διευκρίνιση της εδαφικής κάλυψης από τις άδειες)

Το Συμβούλιο δεν έκρινε απαραίτητο να διευκρινιστεί, κατά την πρόταση του Κοινοβουλίου, ότι οι γενικές άδειες ισχύουν στην επικράτεια των κρατών μελών. Η Επιτροπή θεώρησε χρήσιμο το διευκρινιστικό κείμενο του Κοινοβουλίου, αλλά όχι απαραίτητο.

Τροπολογία 21 (εναρμονισμένη προσέγγιση σχετικά με τέλη χρήσεως)

Το Συμβούλιο δεν μπόρεσε να δεχτεί την πρόταση του Κοινοβουλίου για υποβολή προβλεπόμενων αποφάσεων σχετικά με τέλη χρήσεως στη διαδικασία διαφάνειας της οδηγίας πλαισίου και απέρριψε την αίτηση για εναλλακτικές μεθόδους πληρωμής σε περίπτωση (υψηλών) κατ'αποκοπή τελών. Η Επιτροπή λυπάται που το Συμβούλιο δεν μπόρεσε να δεχτεί τις σημαντικές βελτιώσεις που πρότεινε το Κοινοβούλιο.

Τροπολογία 23 (πληροφορίες που αφορούν δικαιώματα διέλευσης)

Το Συμβούλιο δεν μπόρεσε να δεχτεί την πρόταση του Κοινοβουλίου να υποχρεωθούν οι εθνικές ρυθμιστικές αρχές να τηρούν μητρώο των αρχών που είναι αρμόδιες για την χορήγηση δικαιωμάτων διέλευσης, συμφώνησε όμως επί αιτιολογικής σκέψης με την οποία καλούνται οι εθνικές ρυθμιστικές αρχές να επιδιώξουν την εξασφάλιση φιλικής για τον χρήστη πρόσβασης σε αυτές τις πληροφορίες. Δεδομένου ότι πληροφορίες που αφορούν δικαιώματα διέλευσης είναι δυνατόν να παρέχουν φορείς διαφορετικοί από τις εθνικές ρυθμιστικές αρχές, η Επιτροπή δύναται να αποδεχθεί τη θέση του Συμβουλίου.

Τροπολογία 24 (μείωση διοικητικών επιβαρύνσεων που έχουν ήδη καταβληθεί για χρονικό διάστημα που εκτείνεται πέραν της έναρξης ισχύος του νέου καθεστώτος αδειοδότησης)

Το Συμβούλιο απέρριψε την προτεινόμενη διάταξη να μειωθούν οι διοικητικές επιβαρύνσεις που καταβλήθηκαν πριν από την έναρξη ισχύος του νέου καθεστώτος αδειοδότησης για χρονικό διάστημα που εκτείνεται πέραν της έναρξης ισχύος. Η Επιτροπή συμφωνεί με την ουσία της τροπολογίας του Κοινοβουλίου. ωστόσο θεωρεί ότι ενδέχεται να υπάρχουν επαρκή νομικά μέσα στο εθνικό δίκαιο, τα οποία επιτρέπουν στις εταιρίες να διεκδικήσουν τις αχρεωστήτως καταβληθείσες διοικητικές επιβαρύνσεις.

Τροπολογία 28 (περιορισμός ή απόσυρση δικαιωμάτων)

Το Συμβούλιο απέρριψε επίσης την πρόταση να διατηρηθεί ο περιορισμός ή η απόσυρση των δικαιωμάτων διέλευσης ή των δικαιωμάτων χρήσεως μόνο σε εξαιρετικές περιστάσεις, και έναντι αποζημίωσης. Παρότι η Επιτροπή συμφωνεί με την τροπολογία του Κοινοβουλίου σχετικά με τα δικαιώματα διέλευσης (όχι όμως και με τα δικαιώματα χρήσεως), δεν υπάρχουν αποδείξεις ότι πράγματι η απόσυρση δικαιωμάτων διέλευσης λαμβάνει χώρα αυθαίρετα ή σε σημαντικό βαθμό.

3.2.4. Διαφορές ανάμεσα στην τροποποιημένη πρόταση της Επιτροπής και την κοινή θέση του Συμβουλίου

Αιτιολογικές σκέψεις

Το Συμβούλιο πρόσθεσε νέες αιτιολογικές σκέψεις και τροποποίησε πολλές από τις υπάρχουσες για να αυξήσει τη σαφήνεια του κειμένου, για να υπάρχει συνάφεια με τις τροποποιήσεις των άρθρων της οδηγίας, ή για να τονιστούν ορισμένες βασικές διατάξεις. Ειδικότερα το Συμβούλιο εισήγαγε αιτιολογικές σκέψεις που διευκρινίζουν το πεδίο εφαρμογής της οδηγίας, εξηγώντας τον τρόπο με τον οποίο η εκχώρηση συχνοτήτων σε παροχείς ραδιοτηλεοπτικού περιεχομένου αρμόζει στο νέο πλαίσιο, καθώς και ότι η εφαρμογή κριτηρίων επιλογής, που υποστηρίζουν τον ανταγωνισμό και δεν εισάγουν διακρίσεις, θα μπορούσε στην πράξη να οδηγήσει στον αποκλεισμό ορισμένων εταιριών από τη συμμετοχή σε διαδικασίες ανταγωνιστικής ή συγκριτικής επιλογής για ανεπαρκείς πόρους.

Άρθρο 2 - Ορισμοί

Το Συμβούλιο πρόσθεσε τους ορισμούς «γενική άδεια» και «επιβλαβείς παρεμβολές». Η Επιτροπή συμφωνεί ότι οι προσθήκες αυτές είναι χρήσιμες.

Άρθρο 3 - Γενική άδεια υπηρεσιών και δικτύων ηλεκτρονικών επικοινωνιών

Το κείμενο του εν λόγω άρθρου ανασυντάχθηκε χωρίς να μεταβληθεί η ουσία του. Προσδιορίζεται λεπτομερέστερα στο κείμενο ποιες πληροφορίες μπορούν να ζητηθούν ως τμήμα κοινοποίησης.

Άρθρο 4 - Ελάχιστος κατάλογος δικαιωμάτων που απορρέουν από τη γενική άδεια

Η κοινή θέση άλλαξε τον τρόπο με τον οποίο παρουσιάζονται τα δικαιώματα των επιχειρήσεων, ώστε να υπάρξει διαχωρισμός ανάμεσα σε δύο κατηγορίες δικαιωμάτων: τα δικαιώματα που ισχύουν για όλες τις επιχειρήσεις και τα δικαιώματα που ισχύουν μόνο για επιχειρήσεις που παρέχουν στο κοινό υπηρεσίες ηλεκτρονικών επικοινωνιών. Έγιναν, επίσης, ορισμένες αλλαγές διατύπωσης με στόχο να ευθυγραμμιστεί το κείμενο με τις σχετικές διατάξεις της οδηγίας πλαισίου και με την οδηγία για την πρόσβαση και τη διασύνδεση.

Άρθρο 5 - Δικαιώματα χρήσης ραδιοσυχνοτήτων και αριθμών

Η κοινή θέση διευκρινίζει ότι εφόσον εκχωρούνται ραδιοσυχνότητες σε παροχείς ραδιοτηλεοπτικού περιεχομένου, ενδέχεται σε ορισμένες περιπτώσεις να υπερισχύουν στόχοι γενικού συμφέροντος, όπως αναγνωρίζονται από το κοινοτικό δίκαιο, έναντι της ανάγκης να εφαρμοστούν διαδικασίες ανοιχτές, διαφανείς, και που δεν εισάγουν διακρίσεις. Η Επιτροπή δύναται να δεχτεί αυτή τη διευκρίνιση με τη νέα αιτιολογική σκέψη.

Το χρονικό όριο για τη λήψη αποφάσεων σχετικά με την εκχώρηση αριθμών παρατάθηκε από δύο εβδομάδες σε τρεις, με πιθανή παράταση τριών εβδομάδων στην περίπτωση διαδικασιών συγκριτικής επιλογής.

Άρθρο 6 - Όροι που συνοδεύουν τη γενική άδεια και τα δικαιώματα χρήσεως για ραδιοσυχνότητες και για αριθμούς, και ειδικές υποχρεώσεις

Η κοινή θέση περιλαμβάνει τροποποιήσεις συντακτικού χαρακτήρα, αλλά καμμία δεν είναι ουσιαστική.

Άρθρο 7 - Διαδικασία για περιορισμό της παροχής δικαιωμάτων χρήσεως ραδιοσυχνοτήτων

Αποσύρθηκε η διάταξη που προέβλεπε ελάχιστη χρονική περίοδο 30 ημερών για δημόσια διαβούλευση σχετικά με τον περιορισμό του αριθμού των δικαιωμάτων για χρήση ραδιοσυχνοτήτων. Οι στόχοι, που πρέπει να ληφθούν υπόψη κατά τη λήψη αποφάσεων για παρόμοιους περιορισμούς, έχουν διευρυνθεί, ώστε να περιλαμβάνουν τους στόχους πολιτικής που αναφέρονται στο άρθρο 7 της οδηγίας πλαίσιο.

Ο πρόσθετος χρόνος που δίδεται, πέραν των αρχικών έξι εβδομάδων, για εκχώρηση ραδιοσυχνοτήτων, στην περίπτωση διαδικασιών ανταγωνιστικής ή συγκριτικής επιλογής, παρατάθηκε από έξι σε οκτώ μήνες.

Άρθρο 8 - Εναρμονισμένη εκχώρηση ραδιοσυχνοτήτων

Το άρθρο ανασυντάχθηκε, ώστε να διευκρινιστεί το πεδίο εφαρμογής του, αλλά δεν μεταβλήθηκε η ουσία του.

Άρθρο 9 - Δηλώσεις για τη διευκόλυνση της άσκησης των δικαιωμάτων εισαγωγής μέσων και των δικαιωμάτων διασύνδεσης

Το άρθρο ανασυντάχθηκε ώστε να διευκρινιστούν τα καθήκοντα των εθνικών ρυθμιστικών αρχών, αλλά δεν υπήρξαν ουσιαστικές τροποποιήσεις.

Άρθρο 10 - Συμμόρφωση με τους όρους της γενικής άδειας ή των δικαιωμάτων χρήσεως και με ειδικές υποχρεώσεις

Δημιουργήθηκε περαιτέρω ευελιξία όσον αφορά τα χρονικά όρια που επιβάλλονται στις επιχειρήσεις, ώστε να επανορθωθε κάθε παράβαση των όρων σχετικά με γενικές άδειες ή δικαιώματα χρήσεως. Προστέθηκε ρήτρα εξουσιοδότησης, ώστε να μπορούν τα κράτη μέλη να επιτρέπουν στις εθνικές ρυθμιστικές αρχές να επιβάλλουν πρόστιμα όπου ενδείκνυται. Εισήχθηκε πρόσθετη διάταξη για την αντιμετώπιση σοβαρών και επαναλαμβανόμενων παραβάσεων των όρων.

Άρθρο 11 - Απαιτούμενες πληροφορίες βάσει της γενικής άδειας για τα δικαιώματα χρήσεως και τις ειδικές υποχρεώσεις

Έγιναν αρκετές αλλαγές διτύπωσης στο εν λόγω άρθρο και προστέθηκε η διευκρίνιση ότι το άρθρο καλύπτει επίσης δικαιώματα χρήσης και ειδικές υποχρεώσεις. Δεν σημειώθηκαν ουσιαστικές αλλαγές.

Άρθρο 12 - Διοικητικές επιβαρύνσεις

Το εν λόγω άρθρο υπέστη σημαντικές τροποποιήσεις. Διευρύνθηκε το πεδίο των διοικητικών δαπανών που μπορούν να ανακτηθούν μέσω διοικητικών επιβαρύνσεων. Καταργήθηκε το κριτήριο κατανομής κατ' αναλογίαν προς τον κύκλο εργασιών, κατόπιν αιτήσεως του Ευρωπαϊκού Κοινοβουλίου, καθώς και το ελάχιστο όριο πέραν του οποίου απαλάσσονται οι ΜΜΕ από διοικητικές επιβαρύνσεις. Η Επιτροπή δεν είναι πλήρως ικανοποιημένη με τις νέες διατάξεις για διοικητικές επιβαρύνσεις. Υπάρχει σοβαρός κίνδυνος για περαιτέρω διακυμάνσεις στις επιβαρύνσεις ανάμεσα στα κράτη μέλη. Δεν είναι βέβαιο ότι τα συστήματα φορολόγησης θα είναι απλά, υπέρ του ανταγωνισμού και σύμφωνα με τις βασικές αρχές ενός γενικού συστήματος αδειοδότησης. Επιπλέον, εξαιτίας της έλλειψης ελάχιστου ορίου, οι διοικητικές επιβαρύνσεις ίσως αποτελέσουν αντικίνητρο για την εισαγωγή στην αγορά.

Άρθρο 13 - Τέλη για δικαιώματα χρήσεως και εισαγωγής μέσων

Το Συμβούλιο δεν εισήγαγε τις τροπολογίες που πρότεινε το Ευρωπαϊκό Κοινοβούλιο και που δέχτηκε η Επιτροπή, και συγκεκριμένα την απαίτηση να υποβληθούν όλα τα μέτρα τα σχετικά με τα τέλη χρήσης στη διαδικασία διαφάνειας της οδηγίας πλαίσιο και να επιτραπούν εναλλακτικές διευκολύνσεις πληρωμής σε περίπτωση (πολύ υψηλών) κατ' αποκοπή τελών (π.χ. κατόπιν δημοπρασιών). Η μόνη αλλαγή που συμπεριλήφθηκε στην κοινή θέση είναι η διεύρυνση του πεδίου των στόχων που πρέπει να ληφθούν υπόψη, ώστε η κοινή θέση να περιλαμβάνει όλους τους στόχους του άρθρου 7 της οδηγίας πλαίσιο.

Άρθρο 14 - Τροπολογία δικαιωμάτων και υποχρεώσεων

Το Συμβούλιο δεν δέχτηκε τις αλλαγές που πρότεινε το Ευρωπαϊκό Κοινοβούλιο και που υποστήριξε η Επιτροπή, στόχος των οποίων ήταν να εξασφαλιστεί ότι οι περίοδοι διαβούλευσης είναι ανάλογες προς τις οικονομικές ή επιχειρησιακές επιπτώσεις που έχουν οι αλλαγές επί των δικαιωμάτων και των υποχρεώσεων. Απορρίφθηκε, επίσης, η πρόταση για περιορισμό ή απόσυρση των δικαιωμάτων διέλευσης, μόνο σε εξαιρετικές περιπτώσεις, καθώς και για παροχή ενδεικνυόμενης αποζημίωσης στους φορείς λειτουργίας.

Άρθρο 15 - Δημοσίευση πληροφοριών

Η απαίτηση να δημοσιεύουν οι εθνικές ρυθμιστικές αρχές γενική επισκόπηση φιλική προς το χρήστη, η οποία να περιλαμβάνει όλες τις διαδικασίες και τους όρους σχετικά με τα δικαιώματα εισαγωγής μέσων, τροποποιήθηκε απλώς σε ρήτρα της βέλτιστης προσπάθειας.

Άρθρο 16 - Διαδικασίες αναθεώρησης

Η κοινή θέση δεν περιλαμβάνει τη δυνατότητα να εναρμονιστούν οι χρεώσεις, τα τέλη, οι διαδικασίες ή οι όροι που δημιουργούν εμπόδια εντός της εσωτερικής αγοράς, μέσω μιας διαδικασίας επιτροπολογίας.

Άρθρο 17 - Υφιστάμενες άδειες

Το Συμβούλιο απέρριψε τη διάταξη, που πρότεινε το Ευρωπαϊκό Κοινοβούλιο και που στήριξε η Επιτροπή, σύμφωνα με την οποία οι διοικητικές επιβαρύνσεις, που καταβλήθηκαν για περιόδους που εκτείνονται πέραν της έναρξης ισχύος του νέου καθεστώτος αδειοδότησης θα αφαιρούνταν από νέες επιβαρύνσεις.

Αυξήθηκε, από τους προτεινόμενους 6 σε 12 μήνες το χρονικό διάστημα από την έναρξη ισχύος των υφιστάμενων αδειών έως τη συμμόρφωσή τους, συν την πρόσθετη περίοδο που παρέχεται στην περίπτωση που η ευθυγράμμιση των αδειών οδηγεί σε περιορισμό των δικαιωμάτων ή σε επέκταση των υποχρεώσεων. Η Επιτροπή κρίνει ότι δεδομένης της σχετικά μακράς περιόδου των 15 μηνών, ανάμεσα στην έναρξη ισχύος και στη μεταφορά, δεν υπάρχει λόγος να προστεθούν 12 μήνες για τις ειδικές αυτές περιπτώσεις. Μια τόσο μακρά περίοδος θα σήμαινε ότι δεν θα μπορούσε να εξασφαλιστεί η αποτελεσματική εφαρμογή του νέου πλαισίου για 27 μήνες μετά την έναρξη ισχύος του.

Προστέθηκε νέα ρήτρα παράτασης η οποία παρέχει επιπλέον ευελιξία στις επιχειρήσεις, στην περίπτωση που οι τελευταίες αντιμετωπίσουν πρόσθετες δυσκολίες λόγω έλλειψης της κατ' εντολή πρόσβασης σε άλλα δίκτυα. Η Επιτροπή θα αποφασίσει αν θα παρέχεται παρόμοια προσωρινή παράταση.

Άρθρο 18 - Μεταφορά στο εθνικό δίκαιο

Η περίοδος μεταφοράς τροποποιήθηκε από 6 σε 15 μήνες μετά την έναρξη ισχύος της οδηγίας, σύμφωνα με την περίοδο μεταφοράς άλλων μέτρων στο νέο πλαίσιο.

Παράρτημα - Μέρος A

Πέντε όροι προστέθηκαν στον κατάλογο των όρων που δύναται να επισυναφθεί σε γενικές άδειες, και συγκεκριμένα υποχρεώσεις πρόσβασης διαφορετικές από αυτές που επιβάλλονται σε επιχειρήσεις που διαθέτουν σημαντική ισχύ στην αγορά. οι όροι αφορούν τη διατήρηση της ακεραιότητας των δικτύων, την ασφάλεια των δικτύων απέναντι σε ανεξουσιοδότητη πρόσβαση, τη χρήση ραδιοσυχνοτήτων, στην περίπτωση που το δικαίωμα αυτό παρέχεται από τη γενική άδεια, καθώς και μέτρα σχετικά με τη συμμόρφωση προς τα πρότυπα και τις προδιαγραφές. Όλοι οι παραπάνω όροι αναφέρονται σε διατάξεις που περιέχονται σε άλλες οδηγίες του νέου πλαισίου, και, επομένως, η Επιτροπή θεωρεί την προσθήκη αυτών των όρων δικαιολογημένη και συναφή.

Επιπλέον, ορισμένοι όροι ανασυντάχθηκαν ώστε να βελτιωθεί η συνοχή με το κοινοτικό δίκαιο και με την επαναδιατύπωση των διατάξεων άλλων οδηγιών του νέου πλαισίου.

Παράρτημα - Μέρος B

Η κοινή θέση τροποποίησε ορισμένους όρους του καταλόγου και πρόσθεσε έναν όρο, συγκεκριμένα την αναφορά στις υποχρεώσεις που απορρέουν από σχετικές διεθνείς συμφωνίες αναφορικά με τη χρήση ραδιοσυχνοτήτων.

Παράρτημα - Μέρος Γ

Προστέθηκαν τρεις όροι, και συγκεκριμένα η υποχρέωση να είναι διαθέσιμη κάθε πληροφορία που υπάρχει σε δημόσιους καταλόγους, όπως απαιτείται στην οδηγία για την καθολική υπηρεσία, κάθε δέσμευση που έχει αναληφθεί κατά τη διάρκεια διαδικασιών ανταγωνιστικής ή συγκριτικής επιλογής, καθώς και αναφορά στις υποχρεώσεις που απορρέουν από σχετικές διεθνείς συμφωνίες αναφορικά με τη χρήση αριθμών. Η προσθήκη αυτών των όρων είναι δικαιολογημένη διότι ευθυγραμμίζει τον κατάλογο των όρων με το Β´ μέρος του παραρτήματος και με την οδηγία για την καθολική υπηρεσία και τα δικαιώματα των χρηστών.

4. Συμπερασμα

Η κοινή θέση του Συμβουλίου λαμβάνει υπόψη τους περισσότερους προβληματισμούς που εξέφρασε το Ευρωπαϊκό Κοινοβούλιο σε πρώτη ανάγνωση, και προσεγγίζει πολύ την αρχική πρόταση της Επιτροπής. Ωστόσο, όσον αφορά το άρθρο 12 που αναφέρεται στις διοικητικές επιβαρύνσεις, το άρθρο 13 που αναφέρεται στα τέλη χρήσεως και το άρθρο 17 παράγραφος 2 που αναφέρεται στην πρόσθετη μεταβατική περίοδο, η Επιτροπή κρίνει ότι η κοινή θέση είναι απογοητευτική και η προβλεπόμενη εγγύηση για εναρμονισμένη και έγκαιρη εφαρμογή ανεπαρκής. Η Επιτροπή θεωρεί, ωστόσο, ικανοποιητική τη γενική ισορροπία της κοινής θέσης.